Ajándék

Felakasztottam magam

a karácsonyfára

Csillogtam egy keveset,

körbeforogtam,

ahogy körbeforogtatok,

majd lassan billegtem,

ahogy a templomóra ütött

bim-bam, bim-bam

egy szikra a padlóra lökött

Ott szépen becsomagolva,

masnival magamon,

ahogy bontogattok,

csak hagyom

Csirr-csörr szakadok

mohó kezek alatt

az ajándék én vagyok

Beiglibe tekeredve

kínálgatom magam

Ledaráltan, rezignáltan,

Édesen, mákvirággá omlok,

s szátok sarkában,

mint odaragadt morzsa

cinkosan mosolygok.

Éjjel a vánkosodra bújva,

álmod leszek,

süvítő északi szél,

karácsony éji neszek,

lépések a ropogó hó felett,

s füst mely elillan,

miután lángja téged

felmelengetett.

Felakasztottam magam

G

2004-12-21T01:46:00

Kiss Anita